
Rákellenes hatású pirazolcsoportot tartalmazó (tio)szemikarbazonok és réz(II)komplexeik oldategyensúlyi jellemzése

Számos rákellenes hatást mutató fémkomplexet állítottak elő az évek során, azonban a fellépő mellékhatások és a rezisztencia újabb és hatékonyabb vegyületek fejlesztésére adott okot. Korábbi vizsgálatok eredményei alapján a tioszemikarbazon (TSK) és szemikarbazon (SK) vegyületcsalád ígéretesnek mutatkozott a daganatos sejtekkel való küzdelemben. Az α-N-pridil-TSK-ok közül a triapin már fázis III vizsgálat alatt áll [1]. Korábban történtek vizsgálatok pirazolcsoportot tartalmazó TSK-okkal és egy SK-nal, valamint azok réz(II)komplexeivel, mely mérések eredményei alapján hatásosnak bizonyultak rákos sejtek ellen [2].
A TDK munkám során olyan pirazolcsoportot tartalmazó (tio)szemikarbazonokat vizsgáltunk, melyek nemcsak koordinációs módjukban, hanem szubsztituenseikben is különböznek. Az N-terminális aminocsoporton NH2 vagy NHCH3, a pirazolgyűrűn pedig furán vagy tiofén csoport található. Munkánk során kíváncsiak voltunk, hogy ezen szerkezeti különbségek hogyan hatnak a ligandumok proton disszociációs folyamataira, a réz(II)komplexek stabilitására, illetve a rákellenes hatásukra. Vizsgáltuk a ligandumok lipofilitását és UV-látható spektrofotometriás titrálások segítségével meghatároztuk a ligandumok deprotonálódására és réz(II)ionokkal való komplexképzésre vonatkozó egyensúlyi állandókat, és a komplexek redoxi tulajdonságaikat is tanulmányoztuk.
Az eredmények alapján megállapítottuk, hogy a vegyületek fiziológiás pH-n semleges formában vannak jelen, ami hozzájárul a korlátozott vízoldhatóságukhoz. A ligandumok a réz(II)ionnal mono- és biszkomplexeket képeznek, utóbbi az uralkodó részecske pH = 7,4-n. Továbbá megállapítható, hogy a TSK – SK ligandumpárok közül a TSK-ok rendelkeznek erősebb rákellenes hatással, illetve a réz(II)ionok jelenléte növelte a citotoxicitásukat.

